Folketing
2005-04-20

Helt fra begyndelsen af min ordførertale vil jeg sige, at vi ikke kan stemme for det beslutningsforslag, der foreligger, ikke fordi vi tror, at det giver så store administrative problemer, at det ikke kan gennemføres, ikke fordi vi ikke tror på, at det ville kunne give arbejdspladser, heller ikke fordi vi ikke tror på eller ikke har et ønske om at støtte turisterhvervet, men vi gør det, fordi det grundlæggende problem er, at omkostningsniveauet også i turisterhvervet i Danmark er for højt. Derfor er et forslag som det fremsatte jo blot at lappe på, at Danmark har et for højt omkostningsniveau. Så er det jo glædeligt i dag at høre skatteministeren hele tre gange sige: Skatten på arbejde skal ned, det kommer først. Sådan tror jeg ordret det blev sagt. Det er jo dejligt at høre, at det er målet. Derfor er en nedsættelse af momsen på et specifikt område at lappe på Danmarks grundlæggende problem, nemlig at omkostningsniveauet er for højt.